safouaneb/arywiki huggingface dataset:
عضلة

ݣلضمة ؤلا عضلة (ب النݣليزية Muscle) هيا واحد النسيج رطب كاين عند لبهايم، مصاوب من الياف عضلية قادين باش يتقلصو ؤ يتمدو، بلفضل ديال هاد النسيج لبهايم كايقدرو يتحركو ؤ يديرو شلا حوايج ؤ هوا لي كايميزهوم على جّمايد بحال الشجار ؤ النبتات. اما بنادم راه عندو 639 عضلة ؤ 570 فيهوم مخطوطين. لݣلاضم ؤلا لعضلات كايكونو عامرين بلپروتينات. فتاݣزارت لعضلة كاتسما اللحم ؤلا لهبرة داكشي علاش اللحم هيا واحد لمصدر مزيان د لپروتينات. سباب السمية. ݣلضمة جات من التخدام ليومي ديال كلمة داريجية "مݣلضم" اللي كايتوصف بيها شي واحد عامر و صحيح ؤ مبودر.
ماصطانيصوسوس

ماصطانيصوسوس ؤلا صوسوس ؤلا سوس (ب لامازيغية ⵎⴰⵙⵟⴰⵏⴻⵚⵓⵙⵓⵙ، ب لّاتينية Mastanesosus) هوّا ماليك موري امازيغي كان حكم مملكة موريطانية ف لقرن لّول قبل لميلاد، ؤ كان ف لغالب ولد لماليك بوكوس لّول ؤ بّات لملوك بوݣود ؤ بوكوس تّاني، ؤ حكم ما بين جوايه 80 ؤ 49 قبل لميلاد. تّوريخية ديالو. لادلة علا لوجود ديال لماليك ماصطانيصوسوس قليلة، ؤ كاترتاكز سيرتو علا شقفات د لفلوس من لعهد ديال ولدو بوكوس تّاني لي مكتوب فيهوم ب لّاتينية "لماليك بوكوس ولد صوسوس"، ب لاضافة ل واحد تّسافيرة كان دارها سياسي روماني سميتو پوبليوس واتينيوس ف شمال افريقيا، ؤ كتب عليها لكاتيب رّوماني لمعروف كيكيرو ف كتابو "ئن واتينوم". واتينيوس يقدر يكون تلاقا شخصيا معا لماليك ماصطانيصوسوس ف 62 قبل لميلاد. ف 2020، واحد لحجرة د جباد كاترجع لقرن لّول ق. م تّلقات مكتوب فوق منّها هاد لعيبارة ب لّاتينية، شّي لي زاد اكّد لوجود ديال لماليك سوس. هاد لحجرة تقدر تكون جات من دّوزان د شي معركة حاربات فيها ارمي تابعة ليه. بعض لمؤرخين بحال صطيفان ݣزيل كانو خلطو مابين ماصطانيصوسوس ؤ لماليك ماسينيسا تّاني ديال نوميديا، ولاكين لادلة لاركيولوجية ؤ تّفاصيل ديال تّسافيرة د واتينيوس كيخليو مجال قليل د شّك بلي كان ماليك سميتو صوسوس حكم موريطانية مورا بوكوس لّول ؤ قبل من بوكوس تّاني ؤ بوݣود. لفرضية د لوجود د ماليك سميتو ماصطانيصوسوس كان قتارحها لاركيولوجي لميريكاني دوين رولر سيرتو ف كتابو لعالم د يوبا التاني و كليوپاطرا سيليني لي خرج ف 2003. لفترة ديالو. لعوام لّخرة ديال لحكم د لماليك بوكوس لّول عرفات ضطيرابات سياسية حيت لماليك كان شرف ؤ ضعافت سّلطة ديالو. هادشي كيتجلّا ف ستيقلال طانجا تحت حكم عائلة اميرية قايدها يفتاس ؤ موراها ولدو اسكاليس. جّينيرال رّوماني سولا صيفط جيش باش يدعم اسكاليس، ولاكين لجنرال رّوماني كوينتوس سيرطوريوس ف خيلال حملة عسكارية ديالو عاون ف تحياد لامير اسكاليس من لحوكم ديال طانجا ف جوايه 81 ؤلا 80 ق. م. ف هاد لحملة علا حساب لمؤرخ ليوناني پلوطارخوس، زار سيرطوريوس لبلاصة لي كانو لمور كيامنو بلي مدفون فيها رّب لمعبود ديال لامازيغ عنتي، لي علا حساب لاساطير ليونانية لقديمة كان تقاتل معا هرقل، ؤ هاد لموضع كان ف لغالب ف لكرومليك ديال مزورا. تّوارخي رّوماني سالوستيوس كيعاود بلي ف جوايه 77 تال 74 ق. م كان شي ماليك موري اخور سميتو ليپطاسطا. هادشي كيحط علامات ستيفهام على لوقت ؤ لكيفية باش ماصطانيصوسوس ولّا ماليك على موريطانية، ؤ شحال د سّلطة على مملكة موريطانية كانت عندو فعليّا. من غير هاد لفراتت د لخبارات لي وصلونا من عند رّومانيين، ماكانعرفو والو على مملكة موريطانية ف 30 عام لي تلات لموت د لماليك بوكوس لّول.
كوكا كولا

كوكا كولا، (بلينݣليزية: Coca-Cola)، و لاّ كوكا هي موناضة باردة ختارعها فرماسيان ميريكاني سميتو جون سميت پيمبيرطون ف 1886، و معروف ف لعالم كامل دابا. مامعروفاش لوصفة لكاملة ديال كوكا كولا، و لكن معروف باللي فيها لما مكربن، معا تاني اوكسيد لكاربون (لݣاز) و شي حوايج اللي تيحلّيو، و اخرين تيزيدو الطيبة ديال لكولا و لكافيين. كوكا كولا ما فيهاش لالكول، و تقدر تخاد ف اي وقت من النهار. بزاف د الدراسات لعلمية لقات باللي حسن لواحد يبعّد من هاد لمشروبات حيت تاتضر الصحة و تادير بزاف د لمشاكل تا ف النفسية.
عبودية الناس راه الناس اللي بغاوها

عبودية الناس راه الناس اللي بغاوها (ب لفرانساوية Discours de la servitude volontaire) هوّا كتاب فلسافي ؤ سياسي ديال ايتيان دو لا بويسي كيعطي فيه حوجاج ضد دّيكتاتورية، تّنشر ف لبدية ب لّاتينية (غير طراف منو) ف 1574، ؤ من بعد تّنشر كاملو ب لفرانساوية ف 1576. لا بويسي غالبا كتبو فاش كان ف عمرو مابين 16 ؤ 18 عام. ف 2001، طرجم هاد لكتاب حكيمة برادة ؤ مصطفى الناوي ل دّاريجة، باش يكون غالبا اول كتاب د لفلسفة كيتطرجم ل هاد لّوغة.
محمد انويدر

محمد نادر فهمي لمعروف ب محمد انويدر (مزيود ف 1975 ف اسفي) هوّا كاتيب ريوائي مغريبي كيكتب ب دّاريجة ؤ لعربية ؤ نّݣليزية. حياتو. محمد انويدر تولد ف اسفي ؤ كبر فيها ف حي "تراب الصيني" لقديم. قرا ف لكتّاب ؤ من بعد مشا ل مدراسة بتيدائية ف اسفي 4 سنين، قبل ماينتاقل معا فاميلتو ل لجانوب فين كمّل قرايتو ف مدراسة بتيدائية ف حي تاراست ف عمالة انزݣان. دار لاعدادية ف منطقة سبت كردان ف هوارة، ؤ من بعد قرا ف لّيسي ف مدينة تارودانت. ف جاميعة بن زهر ف اݣادير خدا ديپلوم ف لاداب نّݣليزي ف 1997. صدر اول ريواية ديالو ب دّاريجة ف 2014، ب عنوان "السر". ؤ ف نفس لعام زاد ريواية خرة ب دّاريجة ب عنوان "هاي". ف 2015 نشر ريواية "تراب الصيني" ب لعربية، لي ترشحات ل لجايزة لعالمية د لاداب لخيالي ب لعربية ؤ جايزة موروكو بوك اوارد. مصادر. مزاود. سّيت رّسمي ديال محمد نادر فهمي
تعاويد

تّعاويد هوّا اي عامال ابداعي مركب من شخصيات، احدات، ؤ بلايص خياليين، لي لوجود ديالهوم مامعتامدش ب ضّارورة علا لواقع ؤلا تّاريخ. ف لمعنى ضّيق ديال لموصطالاح، كيما كيخدمو لكاتيب لمغريبي دريس امغار مسناوي كيتّقصد بيه تّعاويد نتري لمكتوب، سيرتو رّواية. بشكل اعم، نقدرو ندخلو اي اعمال مصوّرة، مديورة علا لمسرح، ؤلا ف رّاديو ؤلا تّلفازة ؤ لّوعاب د تّيليجو ف لاطار ديال "تّعاويد".
موريطانية (توضيح)

هادي صفحة د التوضيح، كلمة موريطانية ؤلا موريطانيا يمكن يكونو عندها هاد لمعاني:
محمد شفيق

محمد شفيق (بلامازيغية: ⵎⵓⵃⵎⵎⴰⴷ ⵛⴰⴼⵉⵇ - تولد نهار 17 شتنبر 1926 ف بير طمطم) كتاتبي و لساني و باحت د التاريخ مغريبي. تيتعتابر شفيق هو لاب الروحي ديال لحركة لامازيغية، و لاغلبية د لخدمة ديالو تادور على التاتير د التقافة و اللغة و التاريخ لامازيغي ف لمغريب. محمد شفيق خدا بزاف د لمناصب مهمة ف لمغريب منها: مستشار د لماليك لحسن التاني، عضو د لاكاديمية لمغربية، كاتب د الدولة عند لوزير اللول، مدير د لمدرسة لمولوية، مدير د لمعهد لملكي د التقافة لامازيغية (2001-2003). لكتوبا ديالو. محمد شفيق عندو بزاف د لكتوبا مهمة ومعروفة، منها:
دريس أمغار مسناوي

دريس امغار مسناوي (مزيود ف 1948 ف تيفلت) هوّا شاعير زجّال ؤ كاتب روائي ؤ مسراحي مغريبي، من رّواد ديال زّاجال ف لمغريب ؤ بدا ف سّنوات لّخرة تجريبة روائية ب تلاتية ديال "تاعروروت"، "عكاز الريح" ؤ "سعد البلدة" لي كاتطرا لاحدات ديالها ف لمغريب ف لّخر ديال لقرن 19. دريس لمسناوي كان خدّام ؤستاد د لّيسي ف سلا من 1966 تال 2006، فاش تقاعد ؤ ولا متفرّغ ل لكتابة. لاعمال ديالو. دريس لمسناوي عندو كتر من 30 كتاب منشور مابين زاجال ؤ روايات ؤ اعمال مسراحية. زاجال. هادي بعض لاعمال زّجلية لي نشرها دريس مسناوي:
خبار بلادنا

خبار بلادنا هوّا جورنال مغريبي ب دّاريجة، كانت كاتصدرو كولا سيمانة نهار جّمعة مؤسسة دار خبار بلادنا، لي اسساتها لفنانة لميريكانية الينا پرينتيس ف 28 فبراير 2002 ف طانجا. صّحافية ؤ لؤستادة زهور لعرفاوي حتا هيّا ساهمات ف تّاسيس ؤ تّحرير ف هاد جّورنال. تّمويل ديال جّورنال ف لبدية كان سيرتو من جّيب ديال الينا پرينتيس، ؤ من بعد كانو موساعدات مالية من طاراف نّاس لي كيساندو لفيكرة د لمشروع. تّوزيع د جّورنال كان فابور ف لمغريب كامل ف 26 مدينة ف لمقرات ديال تّيحاد نّيسائي لمغريبي، و ف لكيوصكات ؤ لمكتابات ف طانجا. ؤ كانو كيصدرو منو 4000 تال 6000 نوسخة لي كانو كيتوزّعو بشكل كامل. جّورنال ب شكل عام كان عندو توجه فيمينيست. كان موجّه ل عامة لمغاربا، ولاكين سيرتو ل لعيالات لي نص قاريات ؤلا يالله كيفكو لحرف، ؤ كيلقاو صعوبة باش يقراو لعربية لفوصحة، ب لاضافة ل نّاس لي مهتمين ب لكتابة ؤ تطوير دّاريجة كا لوغة. ف لمجموع تنشرو منو 314 نمرة على مدة ديال 4 سنين. لقسام ديال جّورنال. ف لپاج تّانية كانت ديما مقولة ديال لامين لعام د لمنضمة لعالمية د لفرونكفونية ديك سّاع بطرس بطرس غالي. لپاج تّالتة كانت خاصة ب تّيحاد نّيسائي لمغريبي، ب عناوين ؤ تيليفونات ديال لمقرات ديالها ف لمغريب ؤ نوامر خرين بحال ديال لبوليس، لامبيلانس، لمطارات ؤ غيرهوم. ف لپاج رّابعة نضرة عامة علا صّحافة لوطنية ؤ لخبار ف لمغريب. صّفحة تّامنة كانت خاصة ب دّراري صّغار ؤ فيها فقرة ديال تّلوين. ؤ كانو قسام خرين بحال: حكاية، صحة، رتاحو شوية، امتال ؤ كلمات، الف ليلة ؤ ليلة، حكايات، بيئة، ابداع. فاش بدا لاصدار د جّورنال كانت فقرة فيها ديكسيونير د دّاريجة لي من بعد تحيدات ؤ ولات بلاصتها لپاج ديال لابداع.
إلينا پرينتيس

الينا كون پرينتيس، تولدات ف 1946 ف بوسطون، هيّا زوّاقة (فنانة تشكيلية) ميريكانية. حياتها. تولدات الينا ف بوسطون، ماساشوسيتس ف لميريكان. جدها هوكر دوليتل كان قنصل عام ف طانجا من 1930 تال 1939، ؤ مّها دوزات طّفولة ديالها تماك ؤ كانت كاتعتابر راسها طانجاوية. قرات ف رود ايلاند سكول ؤف ديزاين ؤ موراها ف هوپكينز سانتر فور ارتس، قبل ما ترحل ل باريز باش تكمل لكاريير ديالها ف رّسم. ف 1989، ولات موديرة ديال معهد لمفوضية لميريكانية ديال دراسات لمغريبية لي عندو لمقر ديالو ف لمفوضية لميريكانية ف طانجا. ف 28 فبراير 2002 دارت مؤسسة دار خبار بلادنا ف طانجا، لي بدات كا جورنال ب نفس سّمية، ؤ ولات من بعد دار د نّشر كاتطبع ؤ كاتوزّع كتوبا ب بزاف د لّوغات، منهوم دّاريجة، لفرانساوية، سّپنيولية ؤ نّݣليزية. مجوجة الينا من رّسام لفرانصاوي ݣوسطاڤ دو سطايل.
دار خبار بلادنا

دار خبار بلادنا هيّا مؤسسة لاربحية ؤ دار د نّشر ؤ تّوزيع اسساتها الينا پرينتيس ف 28 فبراير 2002، ؤ لمقر ديالها كاين ف طانجا. لمؤسسة بدات ف لول كا جورنال ب نفس سّمية (خبار بلادنا)، لي كان كيصدر ب دّاريجة ؤ كيتوزّع فابور. لمؤسسة من بعد بدات كاتصدر كتوبا ب لوغات مختالفين، بحال دّاريجة، لفرانساوية، سّپنيولية ؤ نّݣليزية، ؤ ب اتمنة رخيصة نسبيا. ف 2006 طلقات دار خبار بلادنا جائزة سنوية ديال لاداب ديال لقيصاص ب دّاريجة، مكتوبة سوا ب لحرف لعربي ؤلا لّاتيني، بشرط يكون فيها كتر من 60 صفحة.
أحمد التوفيق

احمد التوفيق (مزيود ف 22 يونيو 1943 ف ايماريغن حدا مراكش) هوّا مؤرخ ؤ كاتيب ريوائي مغريبي، لي شاد لمنصيب د وزير د لاوقاف ؤ شّؤون لاسلامية من 2002. عندو شلا د لكتوبا علا تّاريخ ؤ ريوايات. حياتو. احمد التوفيق قرا لبتيدائية ؤ لّيسي ف مراكش، ؤ حصل علا ليصونس ف لاداب ب تخصص ديال تّاريخ ف 1968، من لافاك د لاداب و لعلوم لانسانية د جاميعة محمد لخاميس ف رّباط ؤ ماسطر ف لاركيولوجيا من نفس لجاميعة. التوفيق بدا كيقري كا ؤستاد ف 1961، ؤ كان ؤستاد موساعيد ديال شعبة د تّاريخ ف كلية د لاداب د رّباط مابين 1970 ؤ 1976. ولّا نايب ديال عاميد لكلية ما بين 1968 ؤ 1978، ؤ مودير ديال معهد دّراسات لافريقية ف رّباط مابين 1989 ؤ 1995، ؤ امين ديال لخيزانة لعامة ف رّباط من 1995 تال 2002. ف 2015 عينو لماليك محمد سّادس رئيس مونتداب ديال لعولاما لافارقة. عندو بزاف لمقالات ؤ دّراسات لجاميعية ؤ عاداد د لكتوبا علا تّاريخ د لمغريب، ؤ خمسة د رّيوايات، وحدة منهوم، "جارات ابي موسى" ولّات عامال تلفازي ب اخراج ديال عبد الرحمان التازي. ؤ نشر ؤطوبيوݣرافيا ديالو ب عنوان "والد و ما ولد: طفولة في سفح الظل" لي طّبعة تّانية ديالها صدرات ف 2011.
لجامعة د هارڤارد

لجامعة د هارڤارد (ب لينݣليزية: Harvard University) هيّا اقدم جامعة ف لميريكان (تبنات ف 1636، قبل ما تستاقل لبلاد). هي جامعة د لفلوس و جات حدا بوسطون، ف لمدينة د كامبريدج ف لولاية د ماساشوسيتس. هي معروفة باللي صعيب لواحد يتقبل فيها. هارڤارد هي اكبر جامعة ف لعالم من جيهت لمساحة، و فيها 10 د لمدراسات و 79 مكتابة (اكبر مكتابة جامعية ف لعالم). هي لجامعة اللي قراو فيها اكبر عدد د الناس ربحو لجائزة د نوبل (161) و لميدالية د فيلدس (18). قراو فيها 8 د الروايس د لميريكان و 188 ميلياردير، و هو روكور ف لميريكان.
سكف كف (مجلة)

سكف كف ؤلا سكفكف هيّا مجلة مغريبية ؤ فانزين ديال لكوميكس كانت كاتصدر ب دّاريجة ما بين يوليوز 2013 ؤ ماي 2018، ؤ خرجو منها ف لمجموع 9 د نّماري. سّمية ديال لمجلة تدارت علا واحد سّاندويتش كيتباع ف لكرارس ف كازا، لي كيتسما حتا "خانز ؤ بنين"، ؤ لي لمنضر ديالو كيبان خايب، ولاكين لمداق ديالو بنين بزاف. هاد لختيار جا كا ميطافور علا لمدينة د كازا، ؤ بزاف د لحجّايات لمصورين لي فيها كيهضرو علا لمدينة ؤ لحياة فيها. لموساهمين ف لغالب كيكونو فانز متطوعين لي كيبغيو يشاركو لاعمال لفنية ديالهوم، لي اغلبية كاتكون حجايات مصورة ب دّاريجة، ؤلا خليط مابين دّاريجة ؤ لعربية، ؤ شي مرات قيصاص قصيرة معا رسمة ف جّنب. من بين رّساما ؤ لكتاتبيا لي كانو، كانلقاو زينب فاسيكي لي دارت ف 2016 حجاية مصورة ب سميت "سوپر خديجة" ؤ 2018 علا تربية لجنسية. لبيان ديال سكف كف لي كان ف سّيت رّسمي (مطرجم من لفرانساوية): "لفانزين د لحجايات لمصورة "سكفكف" هيّا مجلة مستاقلة، لي تخلقات ف اطار "اقامة فنية" من طاراف لپلاطفورم ؤپن تقافة، لي هيّا مجموعة د لفنانين لمتطوعين، معا لمشاركة ديال تّجمع د لفنانين "برين ؤويل فاكتوري". " "هاد لپروجي لهدف ديالو هوّا لستيكشاف ديال لبعد لجتيماعي ؤ تّقافي ديال لمغريب، علا طريق رسومات ؤ تيكستات، لي كيتزعللو مابين داكشي لي جدّي ؤ لي مكومك، لمزيان ؤ لخايب، لبيض ؤ لكحل، ف لوقت لي كاتوصف لفوارق لبسيطة ؤ لكبيرة ديال مجتمع كيعيش طفرات مستامرة. فوق من هادشي، سّمية لي تّختارت باش تبيّن هاد لواقع تّقافي كاتشير ل واحد سّاندويتش معروف ف كازابلانكا، لي هوّا "سكفكف": ساندويتش لي لمكونات ديالو يعلمها غير مولانا، ولاكين لكازاوا كيحماقو عليه. شّيعار ديال "خانز ؤ بنين"، هيّا ميطافور د تّكوميك علا مدينة كانبغيوها وخا عاطية ريحتها. "
لجامعة د ستانفورد

لجامعة د ستانفورد (بلينݣليزية: Stanford University) هي جامعة ميريكانية بلفلوس، جات ف كاليفورنيا، و تاسسات ف 1885. تسمّات لجامعة على سميت ليلاند و جيين ستانفورد، اللي بناو لجامعة على سميت ولدهم اللي مات و هو ف عمرو 15 لعام. ف اللّول كانت لقراية فيها فابور، و لكن من مورا ما مات لمؤسس ديالها ف 1930، ولاّو عند لجامعة مشاكل د لفلوس، و عليها ولاّ خاص لواحد يخلّص باش يقرا فيها. لجامعة د ستاتفورد وحدا من اكبر لجامعات ف لعالم، مقيّدين فيها دابا كتر من 17. 000 طالب، و فيها 7 د لمدارس. 84 واحد قراو ف ستانفورد ربحو لجائزة د نوبل، 29 لجائزة د تورينݣ، و 8 لميدالية د فيلدس.
جامع بن يوسف

جامع بن يوسف، جامع كاين ف لمدينة لقديمة ديال مراكش ف لمغريب، بناه الامير علي بن يوسف بن تاشفين اللي هو الخامس فترتيب حكام لدولة المرابطية فالمغرب والاندلس، وتسمى الجامع باسميتو. كيتعتابر اقدم ؤ اهم جامع ف مراكش. تاريخ. بنى لامير لمرابطي يوسف بن تاشفين اول جامع ف مراكش فسبعينات القرن 11، باش يكون الجامع المركزي للمدينة. كان من الجوامع اللولين اللي تبناو من الطوب فالمدينة، وكيتݣال باللي ابن تاشفين براسو خدم فالبني ديالو وخلط بيديه المرطوب. بنى من بعدو ولدو والخليفة ديالو جامع مركزي جديد وكبير، تسمى جامع الساقية، حيت فيه ساقية كبيرة من الرخام. الجامع جا بالضبط فالمركز الجغرافي ديال المدينة القديمة و كيشكل نقطة تقاطع لبيبان المدينة. بناه تقريبا ب60000 دينار دهبي، وكمل ما بين 1121 و1132. كان اكبر جامع يتبنى فالامبراطورية المرابطية، بقاعدة مستطيلة فيها 120 × 80 مترو، ومئدنة فارتفاعها 30 مترو. التخطيط ديال المدينة تدار باش الجامع يجي فالوسط وتبناو الديور محيطة للجامع، ؤ بجانب الاسواق اللي كانو حداه شكلات الوحدة ديال الجامع المركز الحياتي ديال المدينة كاملة. القبة المرابطية اللي قريبة للجامع كانت نافورة كبيرة ديال الوضوء. منين غلبو الموحدين المرابطين وخداو الحكم على مراكش ف ابريل 1147، ناض عبد المومن بن علي خليفة لمهدي بن تومرت واللي كيتعتابر المؤسس الفعلي ديال الدولة الموحدية وݣال باللي الجامع فيه خطا فالقبلة (المحراب ديالو جا للجنوب بعيد على مكة لمكرمة) وهدموه. عاودو الموحدين بناو جامع جديد وصاوبو ليه القبلة، ولكن مقدروش يحيدو ليه سميتو اللي كتنسب لعلي بن يوسف بن تاشفين المرابطي اللي كانت سميتو الشعبية. تعاود البني ديال الجامع عام 1563، على اوامر سلطان المغرب السعدي عبد الله الغالب. فنفس الوقت تقريبا، بدا تخطيط ديال المدينة كيتبدل، وتبناو اسواق جديدة ومناطق سكنية لجيهة الغرب ديال المدينة، حدا جامع الكتبية وجامع المواسين الجديد، وتحول مركز الجادبية من جامع ابن يوسف القديم. حدا الجامع نيت بناو السعديين مدرسة للتعليم، تسمات مدرسة بن يوسف ف 1563، من ناحية الشرق ديال الجامع، وعاود عطاه حياة جديدة باش يكون جامع ديال العلماء. من بعد ما تهدم الجامع مابين القرنين 17 و18، تبنى من جديد فاوائل القرن 19 من قبل السلطان سليمان بن محمد العلوي، بحيت ما بقى حتى اتر للمرابطين اولا الموحدين فالجامع اللي كاين دابا. ملاحضات. ميمكنش لغير المسلمين يدخلو للجامع الجامع باقي حتال دابا من اهم مساجد مراكش وكتقام فين صلاة الجمعة.
ساندريلا

ساندريلا (بالطاليانية Cenerentola، بالفرانساوية Cendrillon، بلالمانية Aschenputtel)، ؤلا السباطة ديال الزاج الصغيرة هي من الحكايات الشعبية المعروفة فالعالم كامل، بفضل التواتر ديالها وتمتيلها فبزاف ديال الوسائط باش تعرفات ووصلات للناس. على العموم، القيصة ديالها كتبين جوانب فالعلاقات الانسانية، بحال الضلم والحݣرة ومن الجهة الاخرى المكافاة ديال المضلوم اللي كينتصر فاللخر وان الضلم واخا كاع يكون واعر فاللول ولابد يسالي ويكمل. كتهضر القيصة على واحد البنت سميتها ساندريلا اللي كتعيش ضروف صعيبة فاللول ولكن كتقلب من بعد حياتها وتعيش مزيان ومرفحة. الكلمة د ساندريلا كاتّستعمل فالمجاز بمعنى هداك بنادم اللي كيحقق الرباح والنصر من بعد تمارة، بواحد الاعجوبة وحتى حد ممتوقعها. و ف لاصل كاتعني "بنت الفاخر" ؤلا "مولات رّماد"، حيت ديما لاصق ليها فحوايجها منين كتشقى. القيصة ديال سانديرلا كترجع للجغرافي اليوناني سطرابو اللي كتبها ما بيز 7 قبل الميلاد ؤ 23 بعد الميلاد، سماها رودوپيس وفين كيعاود على عبدة يونانية تزوجات بالملك ديال مصر، كتعتابر هادي اقدم نسخة معروفة على قيصة ساندريلا. قيصة يي شيان الشينوية، اللي تدكرات لاول مرة ف 860 م، هي نسخة وحدة خرى قديمة للقيصة. تنشرات اول نسخة ادبية للقيصة ف ؤروپا وبالتحديد فالطاليان من قبل جيامباتيستا باسيل فكتابو "حكاية الحكايات" عام 1634، ونشر النسخة اللي معروفة دابا من ب نّݣليزية والفرانساوية شارل پيرو عام 1697. وتنشرات من بعد نسخة خرى ف المانيا عام 1812، نشروها الخوت ݣريم فمجموعتهوم القصصية الشعبية "حكايا خرافية". القيصة. ساندريلا كانت عايشة مع واليديها حتى ماتت مها، ؤ من بعد عاشت مع باها اللي كانت عزيزة عليه بزاف ومكرهش يحقق ليها ݣاع الامنيات ديالها، وكان يحساب الى كانت عندها مها غتكون فرحانة ومشى تزوج ب مرا عندها جوج بنات. فاللول كانت كتعامل ساندريلا مزيان ولكن من بعد ما مات باها، خرجات ليها وولات كتعدب فيها ودارت فيها خدامة. ساندريلا مابقى ليها حد الا شي طيور وفيران دارت فيهوم صحابها وكيعاونوها فالشقى ديال الدار. واحد النهار، الملك خرج قرار كيقول فيه باللي اي بنت من بنات المدينة ممكن تكون مرات ولدو. والامير غيختار بنت وحدة فحلفة راقصة غينضمها. وحيت حتى ساندريلا ممكن ليها على حساب القرار تمشي، طلبات من مرات باها تمشي معاها للحفلة، قبلات ولكن بشرط، تنقي الدار وتلقى ليها شي لبسة مزيانة للحفلة، مشات ساندريلا تسيق وعانوها صحابها الطيور والفيران تلقى لبسة مزيانة. منين كملات خدمتها ولبسات حوايجها مشات عند مرات باها باش يمشيو للحفلة، ولكن مرات باها وبناتها من الحسد اللي فيهوم قطعو ليها الكسوة ديالها ومشاو بوحدهوم للحفلة بلا ساندريلا. من بعد ما مشاو بانت لساندريلا سحارة ضريفة وعطات ليها كسوة جديدة زوينة كتر ولكن قالت ليها باللي السحر غيحيد فال12 ديال الليل. مشات ساندريلا للحفلة ؤ فاجات الامير بالزين ديالها وطلبها ترقص معاه ونسات حياتها الخايبة كاملة، ونسات حتى باللي السحارة قالت 12 دالليل خصها ترجع دارها، تفكرات ولكن السحر كان قرب يزول وخرجات بالزربة بلا ما تقول للامير سميتها ومابقى ليه غير واحد صباطتها لاحتها وهي كتجري. فالصباح بكري الامير عيط على النايب ديالو باش يقلب ليه على مولات الصباطة من بنات المدينة، منين وصلو لدار ساندريلا حاولات مراة باها مايشوفش الامير ساندريلا ولكن فاللخر شافها بفضل صحابها وعاشت معاه حياة فرحانة وزوينة. الفايدة. لقيصة ديال ساندريلا كتحاول تبين باللي الامل فالمستقبل زوين ويلا تسنينا بكل صبر الخير اللي درناه غيرجع لينا. وهاد ساندريلا امنات باللي غتزوج بالامير وتعيش فقصر زوين من صغرها، حتى وصلات لداكشي اللي بغات وحققات حلمها وحلم باها انها تعيش مزيان من بعد تمارة كاملة اللي عاشتها.
لعقدة ديال ساندريلا

لعقدة ديال ساندريلا (ب لونݣلي Cinderella complex)، هي عقدة جديدة كيتعتاقد باللي منتاشرة بين العيالات ديال هاد العصر، وصفاتها لاول مرة عام 1981 الكاتبة ؤ المعالجة النفسانية الميريكانية كوليت داولينݣ فكتابها (عقدة ساندريلا: خوف العيالات الخفي من الاستقلال؛ بالونݣلي: The Cinderella Complex: Women's Hidden Fear of Independence)، هي عموما رغبة لاشعورية عند البنت اللي مريضة بيها انها تكون موضع ديال رعاية و هتمام عند الاخرين، وكيتقال باللي هاد العقدة كتبان كتر كول ما البنت المريضة بيها كبرات فالعمر. التسمية. تسمات العقدة على سمية الشخصية الخيالية المعروفة ساندريلا، والرابط بيناتهوم هو ان ساندريلا بنت عندها صفات متالية ؤكتقدر تخدم مزيان، ولكن وخا هكاك محاولاتش تمنع مراة باها من المعاملة الخايبة اللي كدير معاها، فشنو اللي خلاها متقول والو؟ هادي هي الفكرة ديال العقدة، ان المريض كيتسنى قوة خارجية باش تبدل وتاتر ليه فحياتو، وغالبا كيف ما فقيصة ساندريلا، القوة هي الراجل اللي هو الامير فالقيصة.
سكفكف

سكفكف ؤلا سكف كف ؤلا خانز ؤ بنين هوّا ساندويتش مغريبي كيتباع ف لكرارس، سيرتو ف كازا. لاصل ديال هاد سّاندويتش هوّا ف لغالب حي لبرنوصي ف كازا، ؤ ب ضّبط عند واحد مول لكرّوسة سميتو بّا محمد. سّاندويتش د سكفكف كيكون معمّر ب تّقلية ؤ طراف د رّاس د لبݣري معا لعطرية ؤ شوية د لحمّص.
تاريخ لكتابة ب داريجة

تاريخ د لكتابة ب دّاريجة كيبدا قبل من لقرن لعشرين ب واهلي. اقدم نص معروف ب دّاريجة لمغريبية هو "ملعبة لكفيف زّرهوني" لّي تكتبات ف لقرن 14 ف لعهد ديال سّلطان لمريني "بو لحسن".
إتروسكيين

لاتروسكيين هوما شعب طالياني قديم لي اسسو حضارة مابين 900 تال 27 قبل لميلاد ف لمناطق ديال طوسكانيا، لغرب د ؤمبريا ؤ لازيو، ؤ كانت عندهوم لوغة ديالهوم، لاتروسكية، لي ل حد سّاعة باقة مامعروفاش مزيان، ؤ مزايا تقافية لي اترات من بعد ف لحضارة رّومانية لي خدات بلاصتها. كانو بزاف د نّضريات من فترات قديمة علا لاصل ديال لاتروسكيين، بحال هيرودوت لي كان ݣال بلي اصلهوم من ليونانيين لي جاو من اناطوليا، بينمّا مؤرخين خرين بحال ديونيزوس عتابرو بلي هوما شعب طالياني قديم بزاف لي ما جا من حتا بلاصة. هاد لفرضية تّالية دابا كاتدعمها ادلة انطروبوكوجية ؤ جينية، سيرتو واحد دّراسة تنشرات ف شتنبر 2021، لي تم فيها تحليل عينات ديال دّنا ديال اتروسكيين من 12 موقع اركيولوجي، ؤ بيّنو كاملين بلي طّرح ديال ديونيزوس هوّا لي صحيح، ؤ بلي لاتروسكيين عندهوم علاقة د لقرابة كبيرة بزاف معا جّيران طّاليانيين ديالهوم، وخّا كانو مختالفين عليهوم ف تّقافة.
يونايتد مليكة

يونايتد مليكة هو باطو د سلعة د تبريد مغريبي وحل قريب من لاكوط د موريطانيا ف 2003، ؤ ولا بلاصة د تصوار مشهورة. وصف. تبنا لباطو ف جاپون من عند شاريكة كوروشيما دوكيارد ب راقم د لماطريكول 2065 ؤ تليڤرات ف ماي 1979. ف 1985 تكبر لباطو. مورما تبدلات سميتو بزاف د لمرات ؤ مولاه ؤ ضراپو لي هاز، ولا كيمشي لباطو ب ضراپو لمغريبي من 2002. كان لباطو بيه ربعا د صواري، كل وحدا منهم فيها جوج صواري د لهزان، كل وحدا يمكن ليها تهز تلاتة طن. يمكن لجوج من صواري د لهزان يخدمو وحدا من شكوطيليات ربعة. لباطو كان خدام ب موطور دييزيل د ربعة د لوقات ب ستة د سيلاندرات ديال شاريكة لي صانعاه هانشين دييزيل ووركس ف اكاشي، ف جاپون (شكل: 6LU54). وحلة. ف 4 غشت 2003، "يونايتد مليكة" جاي من لاس پالماس ؤ هاز سطوك د لحوت، وحل ف لبحر راس لبيض، حدا نواديبو. عاونات لبحرية لموريطانية لعمارة د لباطو لي كانت مكونة من 17 لواحد ؤ جمعات سلعة. مورما دارو محاولات باش يتخرج "يونايتد مليكة"، ولات محسوبة ف لمْقابر د نواديبو د لباطوات لي قريبة منها ؤ ولات بلاصة مشهورة. لبلاصة ب ضبط د لباطو مابقاتش باينة مورما فككوه لبياعة د لافيراي من مالي. يقدر يكون تفكك كامل حيت لباطو مابقاش كيبان ف تصاور د صاطيليط.
حمد لمرزوقي

حمد لمرزوقي (بلامازيغية: ⵃⵎⴷ ⵍⵎⵔⵣⵓⵇⵉ - تولد ف 1947 ف سيدي يحيى بني زروال) كتاتبي مغريبي. لمرزوقي كان عسكري، و كان من الناس لي حضرو لمحاولة د لانقلاب د 1971 ف الصخيرات. بقا ف لحبس ديال تازمامارت 18 لعام (خرج منّو ف 15 اكتوبر 1991). كتوباتو. من مورا ما خرج من لحبس، بدا لمرزوقي تيكتب كتوبا، تيعاود فيها على التجرية ديالو. من لكتوبا ديالو لمعروفين كاين:
كاراج

كاراج (ب لفارسية: "کرج") هيا مدينة ف الشمال ديال ايران. تيسكنو ف لوسط ديالها تقرييا 2 د لملاين د الناس.
جورج واشينطون

جورج واشينطون (بلينݣليزية: George Washington - تولد ف 22 فبراير 1732 ف لمستعمرة د ڤيرجينيا - مات ف 14 دجنبر 1799) كان سياسي و قايد عسكري ميريكاني، واحد من لبّاوات لمؤسسين د لميريكان، و اول رايس د لميريكان من 1789 ل 1797. واشينطون كان واحد من لقياد د لعسكر اللي حاربو بريطانيا باش تستاقل لميريكان، و كان هو الرايس ديال اللجنة اللي كتبات اول دستور د لميريكان ف 1787. هاد الدستور هو اللي اسس لمنصب ديال الرايس، و اللي قيّد باللي لميريكان غادي تكون فيديرالية. واشينطون اتر بزاف ف التاريخ د لميريكان، و عليها مسمّية عليه لعاصمة د لبلاد، و تا ولاية ف لغرب د لبلاد. مصادر. لمزاود. تقدر تزيد شوف بزاف د تّصاور و لمعلومات ديال جورج واشينطون ف ويكيميديا كومنز.